Tre mænd og en kvinde blev ved retten i Hjørring lørdag formiddag varetægtsfængslet frem til 3. maj. De fire personer er anklaget for at stå bag et tricktyveri og et forsøg på tricktyveri. Det gik den 7. april ud over Min Købmand i Halvrimmen. Her prøvede kvinden at købe en vare og ville betale med store sedler. Da hun får byttepengene tilbage, siger hun, at hun vil have pengene tilbage i Euro, hvilket ikke kan lade sig gøre. I forvirringen lykkedes det tyvene at komme afsted med et ukendt pengebeløb. Kvartetten har også været forbi Netto i Frederikshavn, men her lykkedes det ikke tricktyvene at snyde sig til kontanter. De fire personer nægter sig alle skyldige.

Referat:
Fire personer blev lørdag formiddag ved retten i Hjørring varetægtsfængslet for tricktyveri.